OpenLLM-France/wikimedia huggingface dataset:
# Buhez ar Sent/1912/Samson

| ◄ Anna | Samson | Viktor  ► |
Samson a deuas er bed en Breiz-Veur, er bla 480, hag a oe skolaet en Laniltud. Dubrik, eskob Kaer-Leon, hen belegas. War ôtre sant Iltud, en em dennas en manati Enez-Pir ; ac’hane ec’h eas d’an Iverzon, da rei an dorn da zant Gweltas da zevel a-neve ar relijion er vro-ze.
Eno e reas eleiz a viraklou, hag e konvertisas eleiz a ineou. Divezan tra a reas a oe tennan an drouk-spered eus korf eun abad ; heman a oe ken eürus goude e zelivrans ma roas e vanati da Zamzon, ha ma heuilhas anezan da Vreiz-Veur.
Dizro d’e vro, e reas d’e holl gerent mont da leaned ha da leanezed : e dad, e vamm, e bemp breur, e eontr, e voereb, e gendirvi.
Kas a reas e eontr Umbrafel da c’houarn ar manati a oa bet roët d’ezan gant an abad iverzoniad en devoa pareet diouz an drouk-spered.
Goude-ze, o vezan kemeret gantan Ammon, e dad, an abad iverzoniad-ze hag eur manac’h-all eus a Laniltud, en em dennjont o fevar d’ober pinijen en eur c’hoad don, war lez ar Savern.
En em guzet en devoa eno ken mat ma ne oa den evit gouzout pelec’h e oa. E genvroïz, enkrezet holl gantan, ha gant aon na vije maro, a furchas holl goajou ar vro ken a gouezjont warnan.
Neuze e oe grêt d’ezan kemer stur eur manati, savet gant sant Jermen, ha prest goude, Dubrik hen sakras eskob.
Meur a vla goude, da Zul-Fask, eur vouez deut eus an nenv a lavaras d’ezan treuzi ar mor ha diskenn en Breiz-Vihan.
En em lakat a reas raktal en hent, ha douaran reas en aber Gwioul, en Breiz-Uhel, war-dro ar bla 548.
Eno e savas e beniti, a deuio gant an amzer da vezan manati hag eskopti brudet Dol. Embann a reas kerkent ar c’hefridi en devoa bet.
« Dont a ran er vro-man, emezan, digaset gant Doue da brezek Aviel Jezuz-Krist, da dennan an dud eus ar gaou hag eus ar pec’hed, ha da zeski d’ar boblou n’eus doue-all ebet nemet ma Doue. »
Kroui a reas dre ar vro eleiz a vanatiou hag a barouziou, hag en o fenn e lakas e ziskibien. Epad ma rede an Domnone, e klevas kelou eus ar c’hanvou a oa enni. He roue, Iona, a oa o paouez bezan lazet gant Konomor, muntrer e bried Trifina hag e vab Tremeur, ha Judual, mab Iona, a oa dalc’het pell diouz Breiz, en lez ar roue Childebert.
Samson, pa glevas an dra-ze, a yeas da Bariz, ha dre hirr amzer, e teuas a benn da dennan Judual eus adre daouarn Childebert.
Pa zigouezas mab Iona war douarou an Arvor, an Domnone a-bez a zavas evit en em lakat dindan e urziou ; brezel a zavas, ha Konomor a oe lazet en Plouneour-Mene, e-tal ar Releg (555).
Samson a chomas eur pennad en kichen Judual, hag e zikour a reas da zigas ar peuc’h en e rouantelez.
Difennour ar bobl hag ar gwir, Samson a varvas war-dro ar bla 565.
Chapeliou en deus en hon bro, en Plougasnou, eu Plouaret, en Pleuveur-Bodou, en Pleudel, en Plouha, en Kemper, ha meur a iliz-parouz war e hano, evel Keriti ha Lanvellek. Pedet eo evit an drouk-izili.
Eun devez tremenet er zioulder a dalv gwell eget mil bla tremenet en lez ar rouane.
Sant Per Selestin.
# Buhez ar Sent/1912/Roza Viterb

| ◄ Fiakr | Roza Viterb | Laurans Justinian  ► |
Frederik II (1194-1250), mab-bihan an impalaer Frederik Baro-Rouz, a gollas e dad da dri bla, e vamm da bevar, hag a oe savet gant Innosant III, a oa neuze war Gador sant Per. Da c’houec’h vla warn-ugent, kurunen impalaered an Alamagn a oe laket war e dâl, gant ar pab Honorius III. Siouaz, an enor, an danve ha skanvadurez ar yaouankiz a reas d’ezan koll e benn, ha dont a reas da vezan, epad hanter-kant vla, spont an Europ ha rann-galon an Iliz. Ar pab Innosant IV hag an daou-c’hant hanter-kant eskob bodet endro d’ezan, en konsil-meur Lyon, er bla 1245, a renkas teurel an eskummunugen warnezan ha difenn ouz e zujidi senti ken outan. Ar gentel-ze, elec’h e wellât, nemet e lakat da vont falloc’h ne reas ken ; trei a reas a-du gant holl enebourien an Iliz ha lakat a reas an dispac’h da ziroll en Itali.
Hogen, en Viterb, kêr vihan war leveou sant Per, e veve en amzer-ze eur verc’hig, he hano Roza, digaset gant Doue evit frealzi ha difenn e vikel war an douar. Ne oa c’hoaz nemet eur bugel pa wiskas saë sant Fransez, ha raktal en em lakas da brezek d’he c’henvroïz. Hi ha ne oa bet biskoaz er skol, a oa awalc’h d’ezi sellet ouz he c’hroaz evit komz en eun doare ken helavar ma chôme mantret an dud gouiziekan, ouz he c’hlevet : anat oa d’an holl e komze ar Spered-Santel e-unan dre he genou. Distrei a reas eleiz a bec’herien ouz Doue, hag ober a reas, d’ar re eus he c’henvroïz a oa troet gant kostezen an impalaer, anzao o fazi. Diskuilhet e oe d’an hini a oa deut da c’houarn Viterb en hano Frederik, ha grêt e oe raktal d’ezi ha d’he zud kemer an tec’h. Roza a yeas neuze da Zoriano. Eno e prezegas adarre, hag embann a reas, zoken, e varvje hepdale an hini a rê brezel d’an Iliz. Ar pez a lavare a deuas da wir, rak an impalaer eskummunuget a varvas en Apuli, en deveziou war-lerc’h (1250), absolvet, war a greder, en e dremenvan, gant eskob Palerm.
Pa glevas Viterbiz oa maro Frederik, e kasjont e c’houarner da vale diwar o zro, ha Roza hag he zud a c’hellas dizrei d’ar gêr. Ar zantez a oe digemeret gant he c’henvroïz evel eur rouanez. Goulenn a reas digor en manati Santez-Mari-ar-Roz, mes ne oe ket grêt a zigemer d’ezi, ha prest goude e varve en ti he zud, d’ar 6 a viz meurz 1252. Er blavez war-lerc’h, ar pab Alexandr IV a deuas da Viterb hag a reas dougen he relegou da vanati Santez-Mari-ar-Roz, hag en doare-ze, an noriou serret outi epad he bue a oe digoret d’ezi goude he maro. Kalixt III a lakas hano Roza war roll ar zent, er bla 1458. He c’horf, daoust d’ar c’hantvejou tremenet warnan, a chom bepred en e bez. An ôtrou kardinal Morlot, arc’heskob Pariz (1857-1862), en deus finvet he fenn, he divrec’h, he daouarn hag he zreid en he arched, hag a lavar e tle bezan breman c’hoaz korf ar werc’hez yaouank evel ma oa raktal goude he maro, nemet eo yenaet.
Me, eme Hon Zalver Jezuz-Krist d’e ziskibien, a roio d’ec’h komzou ken fur ma n’hallo ket hoc’h holl enebourien herzel oute na dislavaret aneze. N’eo ket c’houi eo a gomzo, mes ar Spered-Santel.
Aviel Sant Mark XIII. 11.
# Digotin

| ◄ Berceuse | Digotin | Ronde ► |
* C’hu ! c’hu ! digotin,
* Da Lanuon da wit gwin,
* Da wit gwin ha bara mad
* Da Ivonik zo parti mad
* Ha d’he vammig ha d’he dad.
# Dihun, Breiz-Izel !

Oberennoù damheñvel pe handelvoù all zo ivez, gwelout Dihun Breiz.
| ◄ Breiz-Izel | Dihun, Breiz-Izel ! | Ar Groaz en Breiz ► |
* Pell-zo awalc’h, Broïz karet,
* Gant Gallaoued ec’h omp gwastet !
* Savomp hon gir, savomp hon fen,
* Bezomp Breiziz da virviken !
* E-pad niver a gant-vlaio,
* E oe digabestr Breiz hon bro !
* Evurusted, pinvidigez,
* ’Rene enni gant santelez !
* Rak d’ar choulz-ze, war douar Breiz,
* E tiwanas dre-oll, a leiz,
* Ilizo koant, tourio uhel,
* ’Vel nan eus ’met en Breiz-Izel !
* Ilizo koant, tourio uhel,
* Ha war ar maez eur bern kestel ;
* War ribl ar mor, er c’hroaz-hencho,
* Fe hon zud koz ’zave kroajo !
* Ha gant petra ar Vretoned.
* ’Stlabeas dre o bro garet
* Burzudo a zisfi herie
* Neb a glaskfe ober ’velte ?
* Eun dra hepken ’re d’hon zado
* Ober, evel ma rent, burzudo :
* Karout a rent, ha war eun dro,
* Doue, ar Werc’hez hag o bro !
* Staget ouz Franz, hon bro garet
* He deus bepret d’ezi roet
* Mado a vern, hag, en tu-hont,
* Hep ’n em glem, bugale sof-kont !
* En gwirione, ha n’eo ket Dreiz
* A ra d’ar Franz, bep bla, a-leiz,
* Martoloded ha soudarded,
* ’Vel dre ar bed na gaver ket ?
* En gwazïo he bugale,
* E ve gwad yac’h, ’n o chreiz ’ve fe ;
* Ze ’zo kiriek, pa ve brezel,
* E vent dispont betek mervel !
* Ha Franz, ziouaz ! glask en distro
* Mougan ar fe ’n hon c’halono !
* Biken !… Broïz, bezomp bepret,
* ’Vel hon zud koz, penno kalet !
* Ha difennomp, holl unanet,
* Enep d’ar fall, d’ar C’hallaoued,
* Hon yez, hon Fe, gant Franz mac’het ;
* Diskouezomp ’omp gwir Vretoned !
* Hag a vouez krenv, lavaromp c’hoaz,
* En eur franwal hon fenno-baz :
* Da Vreiz-Izel ’fell Liberte,
* Liberte bugale Doue !
# Diaul er Hroésti

| ◄ Peurkeh plah | Diaul er Hroésti | Er mestr mut ► |
Er Hroesti e oé guéharal — me lar guéharal, rak bremen é ma chanjet en treu — e oé enta guéharal get Silieg, Leskoed, Gouareg hag un nebed parrézieu tro ha tro, bro er gévr (chèvres), Hiniù en dé é vé hoah groeit ag er Hroésti, bro er gevred ru, Guéharal, ér Hroésti, foér er méned gavr e vezé de Huinér er Groéz. Goreu Silieg, boheu Leskoed è larér hoah hiniù en dé. Dam ! ér lannegi vras-sé, él ré Silieg, labouret bremen gozik rah, lann Lokrist-Ploerdud, deit de vout koed sapin ha réral, é vezé maget un nivér bras a hévr, ha chetu penaus é oé en treu a pe oé degoéhet en istoér é han de gontein d’oh.
Er hlohour pé sakrist e oé nezé ér Hroésti e garè mat é vannig, él lod kaer a dud hoah hiniù en dé, ha beb eil taul, tro en amzér, é vezé guélet é rinsein é hargaten get chistr ha guin ardant kement ma vezé deit, ben en noz, er sakrist de vout sah chistr !
Ur labourér doar ag er vorh, ur farsour, braù é gout, e lar un dé : « Arsa, er peurkeh klohour-sé ne vo ket guélet divoem é son en Anjelus noz. Koustelé me zegasou mé spered dehon un dé benak ! »
Un dé enta, èl ma tosté kuh-hiaul, en dén-sé — Job Malardé e vezé groeit anehon — e gas beta troed en tour, ur boh koh, hantér griz, en doé én é greu. « Chebou », emé ean. Job Malardé e stag er lon ber-bér doh er gorden gloh.
Er boh-sé ha ne oé ket duah de vout staget, e saill d’un tu ha d’un tu ral, hag er hloh e vransel hag e son. Er boh e saill muioh mui hag er hloh e son kriùoh pé kriù…
É kleuet kement-sé, er hlohour, bojardet get en ivaj, e ia de huélet petra zou a neùé. Rah en dud e zo soéhet ; dén n’hanaù er hlohadeu-sé. Um dolpein e hra kent pèl er vorhizion ha réral él lér-gér (place publique).
Er hlohour a hér, e zégor dor en iliz. Na péh un dra ! Guélet e hra ur lon du, bleùek. Hennen e ra dehon, é poul é galon, un taul ken start ma koéh er hlohour a blat ar é ziardran.
« Pardon, men Doué, mizérikord ! » e huch er hèh dén. En ur ziskrap, en ur ridek, chetu er hlohour é kreiz er lér-gér.
« En diaul ! emé ean, en diaul e zou én iliz ! »
« En diaul ! Nen dé ket krédapl. »
« Geou, geou, emé er hlohour, ur lon du blèuek ; en diaul sur. »
Chetu oeit nehoah ur vanden tud én iliz. Krénein e hrant get en eun. Soéhet int, kement èl er sakrist é huélet, ar é grabonneu, ur lon du, blèuek ha kornek hag e saillé d’un tu ha d’un tu aral, d’er hlué ha d’en dias.
Ben er fin, unan benak, hardéhoh eit er réral, e lar, en ur dostat get goleu, rak nosat e hré : Meit boh Malardé é hennen, ha pas en diaul ».
É kleuet kement-sé, en ol e zou hardéheit. Distag e hrér er boh. Brèuet e oé, blonset ha biskornet en ur skoein doh er mangoérieu. Hanauet é get en ol a houdé, nepas eit boh Malardé, meit eit diaul er Hroésti.
Arlerh, pèl arlerh, hiniù en dé, kalz a dud e zou hag e gred ma oé er lon-sé boh Malardé, é oé spered en diaul geton. Ne houian ket mé ataù, meit er péh e zou er huirioné, klohour er Hroésti, a houdé er maréad-sé, nen dé ket bet guélet mèu.
N’hou pou meit goulen, er huéh getan ma kaveet en tu de dremén dré borh er Hroésti, ha kement dén e zou e reskondou d’oh.
Geou Laouen.
# Digouet eo an devez

| ◄ Me am euz hirie preparet (Diviz) | Digouet eo an devez | Zellomp Mam Doue ► |
1. Digouet eo an devez a zonjemp e-nezan Aboe ma c’houzomp koms, aboe hon fajou kentan ; Jezus tost d’hon c’halon a skoe war an or, Zouden ec’h antreo, hon c’halon zo digor.
Diskan. Deut, o Jezus, deut hep dale E kalonou ho pugale : C’houi, ma Zalver, a vo breman Hon magadur dre ar bed-man : Deut, o Jezus, deut, o Jezus !
2. E vouez a lare d’imp : « C’hoant am euz da zisken « E kreiz ho sperejou d’o c’hargan a sklerijen ; « C’hoant am eus da vevan genac’h ’n hoc’h izili, « Ha da veskan zoken ma goad gand hoc’h hini ! »
3. Tridal ra an ilis euz kân ar c’hantikou ; Me wel ouz an oter ar belek oc’h ofernian ; Pleget am euz ma fen epad ar goureou ; Kuzet er spesou zakr Jezus a zo aman !
4. Jezus, me hoc’h ador tre daouarn ar belek : Piou oc’h, m’hen goar erfad, c’houi zo gwir den ha Doue, Bugel e Bethleem, lein an Envou Roue, Mab ar Werc’hes zantel, Mab an Ol-C’halloudek !
5. Endro d’imp hon ele a ninj, leun a zudi, Hon tadou, hon mammou, a ouel o sellet ouzomp, Ha gant ar fe grenvan, o Jezus, ho suppli Da chilaou eur wej c’hoaz o feden evidomp.
6. Ol vadou an douar, e ol blijaduriou, A zo pri ha moged en ho kenver, o Jezus, E kenver au tensor euz ho prezans eürus, En devez-man ken kaer etouez an ol deiou !
7. Pelloc’h, o ma Jezus, pa vefet em c’halon, Me vank d’in ho miret er vuez hag er maro, Ha dre ma vertuiou bemde kaerat ho tron : D’an drouk evit biken e laran kenavo !
K. G.
Goude kreiste, evit hadnevezi promeseou ar Vadeiant : Karet Doue da gentan, 96 ; Fe hon tud-koz, 97 ; Me zo kristen, 98 ; O pebes tan, 135.
Evit enem westlan d’ar Werc’hes Zantel : Diskan ar Vretoned, 60 ; Mari, Rouanes Breiz-Izel, 56 ; Zantes Mari, 41, ha kals a werzenou-all.
# Devizigeu a garanté

| ◄ Men dous | Devizigeu a garanté | Soñnen er labourér-doar  ► |
* 1. Dé mat ha joé, me mestréz koant,
* Me haranté, mem brasan hoant ;
* Hoant bras em es ha volanté
* Ma hreemb hun deu en amitié,
* Dizoleit d’ein hon santimant
* De houiet ha hui zou koutant ?
* 2. Eutru, Eutru, me eskuzet :
* M’hou reskondou pe gonzeet.
* Hui zou Eutru a hoed ihuél :
* Doh hui é jauj un damezél ;
* Me zou mé merh d’ur beizantéz,
* Nen don na nobl na borhizéz.
* 3. Petra larou ol hou ligné
* Pe zei dehé gout en doéré ;
* E timéet d’ur beizantéz
* Nen dé na nobl na borhizéz ?
* Aveit diléz er brinsézed
* É hues liseit amzér zou bet !…
* 4. Na petra hra d’em ligné mé
* De biù e rein mé men dañné ?
* Eit ne vehé hañni koutant,
* Men dous, me ven kavet me hoant
* Diméamb hun deu hemb dalé ;
* M’hou lakou nobl a galité.
* 5. Galand, galand, mal vou kuitat :
* Komans hra en hiaul izélat.
* Mal e vou d’ein galand pellat
* Monet d’er gér de di me zad :
* Pep plah iouank, get honestiz
* Zou mal dehi klask lojeris ;
* Monet d’er gér de di hé zud
* Get en eun a gavet tabut !…
# Digemer mad

| Digemer mad | Kenskrid ► |
Goulennet ho peuz diganin, ma c‘henvroadez ker, skriva eur gir a digemer mad en penn-kenta ho levrik. Ha setu aman ar gir-ze, eur gir hag am befe c‘hoant a vije lennet er bed holl, evit ma ouiche ar bed holl a zo ganet da Vreiz koz eur Verc’h dispar hag a c‘houez en hi c’halon, yaouankoc’h evit biskoaz, awen hon drouizezed gwechall, d’ar c’houlz ma vije troc’het gant felc’hier zakr bodik glaz an uhelvar en Koajou Brekilien.
Nen euz telen abed en ho taouarn, o Filomena. Ho pizied n’o deuz disket nemet gwriad, mes ho spered a nij a-uz d‘ho noadez, ho spered a zo eun « noadez-er » gant dioueskel lugernus, hag a oar gwriad hunvreou kaer, pere a bado pelloc‘h ’wit kement korfen pe kement broz ho po staget warne ho taoulagad skler, o kemenerez yaouank. Nann ! nen euz telen abed en ho taouarn, mes an ine a gan en ho mouez, pelec’h e man an delen arc’hant pe an delen aour kap da zon evelti ?
N’am euz klewet ar vouez dudiuz-ze nemet eur wech ; mes, keit ha ma vewin, e klewin anezi, evel en deiz binniget — zonj ho peuz — ma zavas, dindan an oabr koumoulus, ewit meuli eur gonterez koz, kousket en bered Penvenan. Paour kez Liz Bellek ! Kalz a draou kaer a oa bet laret diwar he fenn, hag en gallek, hag en brezonek, gant tud kustum da gozeal braw. Mes pa dostaaz d’ar bez eur Gernewadez, gwisket e giz Roztrenn, ha pa ’n em lakaz da ganan, kroazet he daouarn ganti war hi davancher, ar maronad he devoa kompozet da vaouezik Treger, kement-hini a oa eno a blegaz e benn, evel pa vije bet Spered ar Varzed braz, Spered Gwenklan ha Taliezin, o tistrei d’ar vuhez war muzellou ar ganerez. Kenavo, adalek neuze, an dud gouiziek ! Holl e stouent o c’halonou dirak ar gemenerez dister, rak er plac’hig-ze Breiz koz a oa hadvew, Breiz koz a oa hadyaouank !
Bennoz Doue d’ac’h, Filomena Cadoret ! Ra vezo ho zoniou arri mad en peb ti Breiz ha gant peb Breizad ! Ra vezint kanet war douar ha war vor ! Eur feiz don hag eun esperanz hir a zo enne. Nann, nann, n’e ket maro c’hoaz bro Velleda, bro Vivyan ! Ar levrik bihan-man a zo ennan eur gentel vras. Ne c’houllin ewitan nemet eur mennad hepken, da laret eo ma tisko da bep-hini ar pez en euz disket d’in ma-unan : karoud mui-ouz-mui hon gouen, hon bro hag hon iez, ha beza zur, keit ha ma vo kemenerezed evel Filomena Cadoret da wriad d’ê dillad a seurt-man, na varwfont biken.
                               Anatol Ar BRAZ.
Porz-Gwenn, an drede a viz Gwengolo.
# Digueri ra dôr santel an tabernacl

| ◄ O va Jesus ! chetu deut an amzer | Digueri ra dôr santel an tabernacl | O Roue an êe ► |
* Digueri ra dôr santel an tabernacl ;
* Var an auter me vel Roue an êe.
* Christen eürus ! an templ-mâ so ur senacl,
* Ar Speret-Glàn en dêv dre garante. (bis.)
* Salver divin me dànva en ho qichen
* Ar joa santel demeus ho carante ;
* O va Jesus ! c’hui offr dìn ho curunen,
* Ha na glasqit nemet va c’halon-me. (bis.)
* M’en em ro dêc’h, nemet d’am sempladurez :
* Scuillit varnòn ho penediction ;
* Va sicourit ; dre ho teneridiguez
* Rentit padus ar gaëra union. (bis.)
# Fantig Helari

| ◄ Kloarek Ar Chevanz | Fantig Helari | Kloarek Ar Glaouiar ► |
P’oann em jardinn o pourmenin, O tont ma c’hoar da lâret d’in ; O tont ma c’hoar da lâret d’in, Oa ’r plac’h vrao Fantig Helari.
 Wit kement-se, na gredis ket, Me eas ma hunan d’hi gwelet ; Me eas ma hunan beteg he zi, ’Wit he waleur ha ma hini.
 — Bonjour ha joa bars ann ti-ma, Fantig Helari, pa n’hi gwelan ? — Fantig ’zo êt da Sant-Briek, Nag ewit diski ar gallek.
 Ar baron iaouank a lâre Da Helari goz, en de-se : — Na diskouezet-c’hui ho merc’h d’in, Pe m’ho lac’ho war leur ann ti.
 Fantig Helari pa ’d-eûs klewet, Traon gant ar vinz eo diskennet ; Traon gant ar vinz eo diskennet, Ar baron iaouank saludet.
 Hi o tispaka ’n toubier wenn, O lakâd warnêhi ur joanenn, Boutaillad gwinn ruz ha gwinn gwenn, Taso arc’hant ewit diskenn.
 — Debret, evet ha gret cher-vad, Me ’c’h a d’ vouit dour da buns ma zad. — Mar ez-te, Fantig, da vouit dour, Me ielo iwe d’as sikour.
 Hag hen hi c’has d’he di gant-han, En despet d’he zad ha d’he mamm ; En despet d’he mamm ha d’he zad, Kement-se oa d’hê kalonad ! . . . . . . . . . . . . . . . . . .
Fantig Helari a lâre En ti he zad pa arrue : — Grêt ma gwele d’inn m’ien en-han, Bikenn anehan na savan ;
 Bikenn na savan anehan, Ken vô ur wez, d’am lienna ! . . . . . . . . . . . . . . . . . . . .
Ar baron iaouank a lâre D’he bajig bihan, un dez oe : — Kerz da di Fantig Helari, Goulenn penoz ’man ’r bed gant-hi.
 Ar paj bihan a lavare D’ar baron, er gêr p’arrue : — Fantig Helari hag he mamm ’Zo ho c’horf ho diou war ar warw-skaon !
 Ar baron iaouank a lâre D’he bajig bihan, p’hen klewe : — Mar eo marw Fantig Helari, Me a ro ma malloz da dri :
 Da genta roann d’am c’hoar Vari, ’Defoa ma alliet da vont d’i ; D’ann eil hen roann-me d’am zad, Ha d’inn ma hunan ann drivad !
Kanet gant Janet Ar Gall, Plouaret — 1848.
# Fantig Montfort

Oberennoù damheñvel pe handelvoù all zo ivez, gwelout Fantig Montfort (Duhamel).
| ◄ Kabitenn Rozanfaou | Fantig Montfort | La Belle Catoise ► |
Fantig Monfort, a-dal he zan, Na deveus ket kollet he foan, Ewit monet ’n ur redadenn Da Wengam, goude he merenn.
 Fantig Montfort a vonjoure, War bave Gwengam pa varche : — Demad ha joa holl er gêr-man, Ar c’habitenn pelec’h eman ?
 Demad, aotro ar c’habitenn, Pelec’h emèdi ho pandenn ? Pelec’h eman ho soudarded ? Unan a renkan da gavet ;
 Unan a renkan da gavet, Gwill ann Herve, a Bedernek. — Gwill ann Herve n’ho pezo ket, Ar c’haera euz ma soudarded ;
 Ar c’haera euz ma soudarded, Sepviji ’r roue a zo rêd. Fantig Montfort a lavaras D’ar c’habitenn, ’vel m’hen klewas :
 — Roët-c’hui d’in Gwill ann Herve, Me roï’ d’ac’h gwerz un tok newe ; Me roï’ d’ac’h gwerz un tok kastor gwenn. Ha warnehan ur blumachenn ;
 Ha warnehan ur blumachenn, A zere euz ur c’habitenn. Ar c’habitenn a lavaras Da Fantig Montfort, p’hi c’hlewas :
 — Fantig Montfort, et-c’hui d’ar gêr, Choazet un’ all d’ho servijer. Fantig Montfort a lavaras D’ar c’habitenn, ’vel m’hen klewas :
— Penoz c’halfenn-me mont d’ar gêr, Ha me laket ’n ken gwaz mizer ? Ar c’habitenn a respontas Da Fantig Montfort, p’hi c’hlewas :
 — A sur hoc’h euz a heriter, M’ hoc’h laket en ken gwaz mizer ? Fantig Montfort a respontas D’ar c’habitenn, ’vel m’hen klewas :
 — Pe ’z on me sur, pe na on ket, Renta kont d’ac’h na eo ket rèd ; Mar na ret ket, un’ all ’raïo, Glazarded ’zo em godello.
 Ar c’habitenn a respontas Da Fantig Montfort, p’hi c’hlewas : — Roït d’in gwerz ma zôk-newe, Me ’roïo d’ac’h Gwill ann Herve.
Fantig Montfort a lavare War bave Gwengam pa varche, He daoudorn gant-hi war he diou-lez : — Me a zo breman ur baotres !
 Paotred Pedernek a lâre, Pa dennent ’r billet a-darre : — Fantig Montfort euz a Ben-Graz, En ti ann diaoul ’man he flaz !
 Honnes a zo d’imp-ni kiriek Da renkout tenna ar billet !...:
Kanet gant Marc’harit Fulup.
# Fantig Montfort (Duhamel)

Oberennoù damheñvel pe handelvoù all zo ivez, gwelout Fantig Montfort.
| ◄ Kabiten Rozanfaou | Fantig Montfort | La Belle Catoise ► |
* Fantig Montfort, adal he zan,
* N’he deveus ket kollet he foan,
* N’he deveus ket kollet he foan,
* Ewit monet ’n eur redaden
* Da Wengamp, goude he meren
* Ewit momet ’n eur redaden,
* Da Wengamp, goude he meren.
TRADUCTION. — Françoise Montfort, d’auprès de son feu, — N’a pas perdu sa peine (bis), — Pour aller, d’une traite, — A Guingamp, après son dîner (bis).
Chanté par Marguerite Philippe, Pluzunet. Phono F. Vallée (Fac. des L., Rennes).
Chanté par Menguy et Léon, Carhaix.
# Fantig Pikart

Oberennoù damheñvel pe handelvoù all zo ivez, gwelout Fantig ar Pikart.
| ◄ Fantig ar Pikart | Fantig Pikart | Bugel al laourek ► |
* Me ’wel an ti bras a Leskildri,
* Me garfe ve ’n tan ouz hen devi,
* Me garfe ve ’n tan ouz hen devi,
* An otro ’barz ’ne greiz o leski.
TRADUCTION. — Je vois la grande maison de Leskildri, — Je voudrais que le feu la brûlât (bis), — Le seigneur brûlant au milieu du feu.
Chanté par Maryvonne Nicol, Plouguiel.
* ’N Itron Leskildri a lavare
* En he mereuri pan arrie,
* En he mereuri pan arrie.
TRADUCTION. — Madame Leskildri disait, — Dans sa ferme, comme elle arrivait… (bis)
Noté par le Colonel Bourgeois. Communiqué par M. F. Vallée.
# Fantig ar Pikart

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
* Fantik ar Pikart, gant Fañch an Uhel ;
* Fantig ar Pikart, gant Maurice Duhamel
# Fantig ar Pikart (Duhamel)

Oberennoù damheñvel pe handelvoù all zo ivez, gwelout Fantig ar Pikart.
| ◄ An Otro ar Gerwen hag ar vatez vihan | Fantig ar Pikart | Fantig Pikart ► |
* ’N otro Lezhildri a lare
* D’an itron Lezhildri ’n de ’oe.
TRADUCTION. — Monsieur de Lezhildri disait — A Madame de Lezhildry, un jour…
Chanté par Marie-Jeann le Bail, Port-Blanc.
# Fantic Bourdel

| ◄ Annaic Ar Fichant | Fantic Bourdel | Margodic ► |
Fantic Bourdel, ar plac’hic coant, Zo et da varkizès da Werrand.
 Fantic Bourdel a vonjoure, Bars en Gwerrand, pa arrue:
 — Demad ha joa ’bars an ti-man, Markiz Gwerrand pelec’h e-man ?
 Bars en Gwerrand, dindan ar zâl, A zo eur feunteun dour clouar,
 Zo out-hi eur scudel arc’hant, Ewit debauch ar merc’hed coant...
 An dro d’ar c’hastel hi deus grêt, ’N tâl ar feunteun ’c’h ê digwezet ;
 ’N tâl ar feunteun ’c’h ê digwezet, Ar scudel arc’hant deus cavet ;
 Ar scudel arc’hant deus cavet, He leiz a dour a deus efet.
 Fantic Bourdel a lavare D’an ôtro markiz, deuz ar beure :
 — Otro markiz, mar am c’haret, d’am digass d’ar gêr e teufet.
’N otro markiz a lavare D’he bôtr marchossi ha neuze :
 — Ekipet d’in ma c’harreos cloz, Ma ’c’h in da Vontroulès fenoz
 Pa oa o tiskenn ru Miniec, A oe ar c’harreos digorret ;
 A oe ar c’harreos digorret, ’Wit vijent gant an hol gwelet,
 Ha ma lavare pôtred kêr : — Arru ê ’r varkizez er gêr.
 Fantic Bourdel a lavare D’an ôtrô markiz on de-ze :
 — Prenet d’in eun davanjer glaz, ’Wit ma raïo an dud d’in plas.
 Pemp cant scoet arc’hant hi deuz bet, ’Wit mezur he mab, pa vo ganet.
 — Tawet, Fantic, na oelet ket, Me deui a wechou d’ho cuelet...
Canet gant eun néérez a Plégat-Gwerrand.